Na temelju članka 174. Zakona o održivom gospodarenju otpadom („Narodne novine“ broj 94/13) i članka 44. Statuta Općine Sveti Ivan Žabno („Službeni glasnik Koprivničko-križevačke županije“ broj 10/13), općinski načelnik Općine Sveti Ivan Žabno 17. ožujka 2015. podnosi

 IZVJEŠĆE O PROVEDBI PLANA

GOSPODARENJA OTPADOM NA PODRUČJU OPĆINE SVETI IVAN ŽABNO ZA

 RAZDOBLJE OD 2009. DO 2015. ZA 2014. GODINU

 I.

 Utvrđuje se da je u tijeku 2014. godine proveden plan gospodarenja otpadom u Općini Sveti Ivan Žabno na slijedeći način:

Plan gospodarenja otpadom objavljen je u „Službenom glasniku Koprivničko-križevačke županije“ broj 3/09. Izrađivač PGO-a je DVOKUT ECRO D.O.O. Oko 95% općinskih naselja pokriveno je odvozom komunalnog otpada, dok 5% nije pokriveno zbog nemogućnosti dolaska kamiona. Odaziv stanovnika je 80% kod predaje otpada. Koncesionar je Općinsko komunalno poduzeće „Park“ d.o.o.

 U 2014. godini sakupljeno je 737,3 tone miješanog komunalnog otpada u Općini Sveti Ivan Žabno, ključni broj otpada je 200301. Plaćanje usluga odvoza komunalnog otpada propisana je prema količini otpada. Cjenovne grupe su slijedeće: kanta od 80 litara, kanta od 120 litara, kontejner od 240 litara, kontejner od 770 litara i kontejner od 1100 litara. U cijenu plaćanja odvoza nije uračunato sufinanciranje odlagališta. Građanima je omogućen odvoz izdvojenog sakupljenog korisnog otpada, postavljanjem zelenih otoka i to:

|  |  |  |
| --- | --- | --- |
| KLJUČNI BROJ OTPADA | NAZIV OTPADA | KOLIČINA, t |
| 15 01 01 | Ambalaža od papira i kartona | 32,24 |
| 15 01 02 | Ambalaža od plastike |  2,10 |
| 15 01 07  | Staklena ambalaža |  5,78 |
| 20 01 40 | Metali |  - |
| UKUPNO |  |  40,12 |

Zeleni otoci postavljeni su u suradnji sa tvrtkom „Sirovina“ Bjelovar u naseljima Općine te posebno jedan zeleni otok kod osnovne škole „Grigor Vitez“ Sveti Ivan Žabno. Postavljanjem zelenih otoka potiče se stanovništvo na odlaganje ( stakla, papira i plastike), a broj postavljenih spremnika (zelenih otoka) je 8, odnosno 24 spremnika na raznim lokacijama u Svetom Ivanu Žabnu, Cirkveni, Kenđelovcu, Svetom Petru Čvrstecu i Tremi. Postavljanje zelenih otoka te odvoz i zbrinjavanje izdvojenog sakupljenog korisnog otpada regulirano je ugovorom sa tvrtkom „ Sirovina“ Bjelovar. U 2014. godini provodilo se sakupljanje ambalaže pesticida u suradnji s „Poljocentrom“ iz Križevaca i tvrtkom Ciak iz Zagreba. Azbest se odlaže na uređenoj kazeti odlagališta otpada komunalnog poduzeća Križevci. U suradnji s tvrtkom „FLORA- VTC“ d.o.o. ( ovlašteni koncesionar Ministarstva zaštite okoliša) obaviješteni su građani putem letaka za besplatni odvoz otpadnih električnih i elektroničkih uređaja. Metalni otpad odlaže se u reciklažnom dvorištu Križevci i putem privremenih deponija. Stanovnici općine putem medija obavještavaju se da na iste mogu odložiti metalni i glomazni otpad. U 2014. godini na privremene deponije nije odloženo ništa metalnog otpada nego su stanovnici općine otpad vozili na reciklažno dvorište Komunalnog poduzeća Križevci. Ovi poslovi regulirani su ugovorom sa Komunalnim poduzećem Križevci. Službeno odlagalište „Trema- Gmanje“ je u postupku sanacije. Ishođena je građevinska dozvola za zahvat u prostoru: sanacija i zatvaranje odlagališta neopasnog otpada „Trema- Gmanje“. Tijekom 2014. godine nije bilo financirano uređenje deponije. Komunalni redar zadužen je za obavljanje nadzora nad komunalnim objektima te sprečavanje neovlaštenog odlaganja miješanog komunalnog otpada. Tijekom 2014. godine proveden je inspekcijski nadzor obilaskom lokacije odlagališta i predočenjem dokumentacije vezano uz odlagalište i daljnji tok odlaganja miješanog komunalnog otpada. Općina je zajedno s Osnovnom školom „Grigor Vitez“ te Općinskim komunalnim poduzećem „PARK“ d.o.o. nastavila program Eko- škole u Osnovnoj školi Sveti Ivan Žabno. Djelovanjem Eko- škole uči se djecu na metode odvojenog sakupljanja otpada te kako ćemo sačuvati Općinu od onečišćenja, očuvati okoliš i zdravlje ljudi i priroda će nam svima biti zahvalna.

 II.

Općinski načelnik Izvješće podnosi Općinskom vijeću Općine Sveti Ivan Žabno na usvajanje.

 III.

Ovo Izvješće objavit će se u „Službenom glasniku Koprivničko-križevačke županije“.

 OPĆINSKI NAČELNIK OPĆINE SVETI IVAN ŽABNO

KLASA: 351-01/15-03/01

URBROJ: 2137/19-01/1-15-3

Sveti Ivan Žabno, 17. ožujka 2015.

 OPĆINSKI NAČELNIK:

 Vladimir Oguman